IVP-raadslid sterf in sluipmoord | Netwerk24
Deur News24 17 Augustus 2019 11:05
Hy is geïdentifiseer as Mthembeni Majola, 'n raadslid van die Inkosi Langalibalele munisipaliteit.
Kapt. Nqobile Gwala, provinsiale polisiewoordvoerder, het Saterdag in 'n verklaring gesê die polisie ondersoek klagte van moord en poging tot moord. Na verneem word het 'n 39-jarige man en sy twee passasiers op die R103 by Estcourt gery toe twee onbekende mense op hulle begin skiet.
Gwala sê die bestuurder het veelvuldige skietwonde opgedoen en is op die toneel dood. Die twee passasiers is na 'n hospitaal gebring.
"Die motief vir die aanval is nog onbekend en sal hopelik in die ondersoek vasgestel word," het Gwala gesê.
Die IVP het die voorval Vrydagaand laat op sy Twitter-blad bevestig.
Die party het gesê hy praat nog met die polisie en ooggetuies.
Thami Ntuli, die IVP se provinsiale voorsitter, kon nie die omstandighede rondom die moord bevestig nie en het gesê verteenwoordigers van die party sal eers Saterdag met die familie beraadslaag voordat hy dit kan bevestig.